Camarasaurus

Camarasaurus oli sauropodeihin kuulunut dinosaurus, joka eli myöhäisjurakaudella 151–150 miljoonaa vuotta sitten nykyisten Yhdysvaltojen alueella. Suvusta tunnetaan lajit C. supremus, C. grandis, C. lentus ja C. lewisi. Lajeista C. supremus oli suurikokoisin ja viimeiseksi elänyt.

Camarasaurus oli 20 metriä pitkä ja painoi 30 tonnia. Sen pää oli 8 metrin korkeudessa ja lonkka 4 metrin korkeudessa. Sen vankat ja tasaiset hampaat viittaavat siihen, että sen kasviruokavalio oli kiinteämpää kuin muiden samalla alueella eläneiden dinosaurusten.

Camarasauruksen fossiileja on löydetty runsaasti Länsi-Yhdysvalloista. Siitä tunnetaan noin 50 osittaista luurankoa ja useita kalloja.

Nimi Camarasaurus tulee kreikan sanoista kamara ’kammio’ ja sauros ’lisko’. Lajinimet supremus, grandis ja lentus tulevat sanoista ’ylin’, ’suuri’ ja ’verkkainen’, ja lewisi tulee fossiilipreparoija Arnold D. Lewisistä.

Camarasaurus esiintyy videopelissä Jurassic Park: Operation Genesis. Ugoben robottidinosauruksen esikuvana on ollut Camarasauruksen poikanen.

 Lähteet 

Luokka:Sauropodit